P6_TA(2007)0041

Europæisk frekvenspolitik

Europa-Parlamentets beslutning om en europæisk frekvenspolitik (2006/2212(INI))

Europa-Parlamentet,

- der henviser til Kommissionens meddelelse til Rådet, Europa-Parlamentet, Det Europæiske Økonomiske og Sociale Udvalg og Regionsudvalget om en markedsbaseret tilgang til frekvensforvaltning i EU (KOM(2005)0400),

- der henviser til Kommissionens meddelelse til Rådet og Europa-Parlamentet om en fremadskuende frekvenspolitik i EU: 2. årsrapport (KOM(2005)0411),

- der henviser til Kommissionens meddelelse til Rådet, Europa-Parlamentet, Det Europæiske Økonomiske og Sociale Udvalg og Regionsudvalget om frekvenspolitiske prioriteter i EU inden overgangen til digital transmission set i sammenhæng med ITU's kommende regionale radiokommunikationskonference i 2006 (RRC-06) (KOM(2005)0461),

- der henviser til Europa-Parlamentets og Rådets beslutning nr. 676/2002/EF af 7. marts 2002 om et frekvenspolitisk regelsæt i Det Europæiske Fællesskab (frekvenspolitikbeslutningen) [1],

- der henviser til Kommissionens meddelelse til Rådet, Europa-Parlamentet, Det Europæiske Økonomiske og Sociale Udvalg og Regionsudvalget om revurderingen af EU's regelsæt for elektroniske kommunikationsnet og tjenester (KOM(2006)0334),

- der henviser til Kommissionens meddelelse til Europa-Parlamentet og Rådet om første årlige beretning om frekvenspolitikken i Den Europæiske Union — status over gennemførelsen og perspektiver (KOM(2004)0507),

- der henviser til Frekvensudvalgets udtalelse af 19. november 2004 om sekundær handel med brugsrettigheder til frekvensressourcer (RSPG04-54 rev.),

- der henviser til Rådets (transport, telekommunikation og energi) konklusioner af 9. og 10. december 2004 om første årlige beretning om frekvenspolitikken i Den Europæiske Union,

- der henviser til Kommissionens meddelelse til Rådet, Europa-Parlamentet, Det Europæiske Økonomiske og Sociale Udvalg og Regionsudvalget om "i2010 - Et europæisk informationssamfund som middel til vækst og beskæftigelse" (KOM(2005)0229) og arbejdsdokumentet fra Kommissionens tjenestegrene om en udvidet konsekvensanalyse (SEK(2005)0717),

- der henviser til Europa-Parlamentets og Rådets direktiv 2002/21/EF af 7. marts 2002 om fælles rammebestemmelser for elektroniske kommunikationsnet og -tjenester (rammedirektivet) [2],

- der henviser til Europa-Parlamentets og Rådets direktiv 2002/22/EF af 7. marts 2002 om forsyningspligt og brugerrettigheder i forbindelse med elektroniske kommunikationsnet og -tjenester (forsyningspligtdirektivet) [3],

- der henviser til Europa-Parlamentets og Rådets direktiv 2002/20/EF af 7. marts 2002 om tilladelser til elektroniske kommunikationsnet og -tjenester (tilladelsesdirektivet) [4],

- der henviser til Europa-Parlamentets og Rådets direktiv 2002/19/EF af 7. marts 2002 om adgang til og samtrafik mellem elektroniske kommunikationsnet og tilhørende faciliteter (adgangsdirektivet) [5],

- der henviser til sin beslutning af 14. marts 2006 om et europæisk informationssamfund som middel til vækst og beskæftigelse [6],

- der henviser til formandskabets konklusioner fra Det Europæiske Råds møde i Bruxelles den 22. og 23. marts 2005,

- der henviser til Europa-Parlamentets og Rådets direktiv 2005/82/EF af 14. december 2005 om ophævelse af Rådets direktiv 90/544/EØF om de frekvensbånd, der skal anvendes til samordnet indførelse af fælleseuropæisk landbaseret offentlig personsøgning i Fællesskabet [7],

- der henviser til Kommissionens henstilling af 6. april 2005 om bredbåndskommunikation over elnettet [8],

- der henviser til Kommissionens henstilling af 20. marts 2003 om harmonisering af vilkårene for at udbyde offentlig RLAN-adgang til offentlige elektroniske kommunikationsnet og -tjenester i Det Europæiske Fællesskab [9],

- der henviser til Kommissionens meddelelse til Rådet, Europa-Parlamentet, Det Økonomiske og Sociale Udvalg og Regionsudvalget om elektronisk kommunikation: Vejen til videnøkonomien (KOM(2003)0065),

- der henviser til Kommissionens meddelelse til Rådet, Europa-Parlamentet, Det Europæiske Økonomiske og Sociale Udvalg og Regionsudvalget om højhastighedsforbindelser i EU — Den seneste udvikling i den elektroniske kommunikationssektor (KOM(2004)0061),

- der henviser til Kommissionens meddelelse til Rådet, Europa-Parlamentet, Det Økonomiske og Sociale Udvalg og Regionsudvalget om eEurope 2005: Et informationssamfund for alle — En handlingsplan som oplæg til Det Europæiske Råds møde i Sevilla den 21.- 22. juni 2002 (KOM(2002)0263),

- der henviser til Kommissionens meddelelse til Rådet, Europa-Parlamentet, Det Europæiske Økonomiske og Sociale Udvalg og Regionsudvalget om i2010 - Første årsrapport om det europæiske informationssamfund (KOM(2006)0215),

- der henviser til meddelelse fra formand José Manuel Barroso i samråd med næstformand Günter Verheugen til Det Europæiske Råds forårsmøde i 2005 om vækst og beskæftigelse: en fælles opgave Et nyt afsæt for Lissabon-strategien (KOM(2005)0024),

- der henviser til arbejdsdokumentet fra Kommissionens tjenestegrene med titlen "Vækst og beskæftigelse: en fælles opgave — De næste skridt i retning af gennemførelsen af den reviderede Lissabon-strategi (SEK(2005)0622),"

- der henviser til Rådets (transport, telekommunikation og energi) konklusioner af 1. december 2005 om hurtigere overgang fra analog til digital transmission,

- der henviser til Kommissionens meddelelse til Rådet, Europa-Parlamentet, Det Europæiske Økonomiske og Sociale Udvalg og Regionsudvalget om resultater af den verdensomspændende radiokonference 2003 (WRC-03) (KOM(2003)0707),

- der henviser til Kommissionens meddelelse til Rådet, Europa-Parlamentet, Det Europæiske Økonomiske og Sociale Udvalg og Regionsudvalget om den verdensomspændende radiokommunikationskonference 2003 (WRC-03) (KOM(2003)0183),

- der henviser til Frekvensudvalgets udtalelse af 23. november 2005 om "Wireless Access Policy For Electronic Communications Services (WAPECS) (A more flexible spectrum management approach)" (RSPG05-111),

- der henviser til sin beslutning af 16. november 2005 om hurtigere overgang fra analog til digital radio-/tv-spredning [10],

- der henviser til Kommissionens meddelelse til Rådet, Europa-Parlamentet, Det Europæiske Økonomiske og Sociale Udvalg og Regionsudvalget om hurtigere overgang fra analog til digital radio-/tv-spredning (KOM(2005)0204),

- der henviser til Frekvensudvalgets udtalelse af 19. november 2004 om frekvensrelaterede spørgsmål i forbindelse med overgangen til digital radio-/tv-spredning (RSPG0455 Rev.),

- der henviser til protokollen om offentlig radio- og tv-virksomhed i medlemsstaterne, der er knyttet til Amsterdam-traktaten,

- der henviser til forretningsordenens artikel 45,

- der henviser til betænkning fra Udvalget om Industri, Forskning og Energi og udtalelser fra Udvalget om det Indre Marked og Forbrugerbeskyttelse og Kultur- og Uddannelsesudvalget (A6-0467/2006),

A. der henviser til, at Europa de seneste år har været vidne til en hurtig teknologisk udvikling, hvor kobbernetværk er blevet erstattet af lysledernet, og hvor brugen af trådløs kommunikation og multimedieplatforme er steget,

B. der henviser til, at teknologisk konvergens er til gavn for forbrugerne, idet den giver flere valgmuligheder med henblik på infrastruktur og tjenester,

C. der henviser til, at frekvenspolitikken er afgørende for at kunne tilbyde en lang række tjenester,

D. der henviser til, at frekvensmangel har hindret udbredelsen af en bred vifte af nye tjenester,

E. der henviser til, at fremgangen for WiFi har vist, at det nu er muligt at anvende bånd uden licens mere effektivt end tidligere,

F. der henviser til, at en effektiv frekvensudnyttelse er nødvendig for at sikre adgang til frekvensressourcer for de forskellige interesserede parter, som vil udbyde tjenester, og at den er afgørende for den europæiske industris vækst, produktivitet og udvikling i henhold til Lissabon-strategien,

G. der henviser til, at en effektiv og hensigtsmæssig frekvensudnyttelse opfylder de kulturelle målsætninger for EU's politik i henhold til artikel 151, stk. 4, i EF-traktaten, og at den skal lette kulturel og sproglig mangfoldighed samt mediepluralisme,

H. der henviser til, at frekvensadgangen kræver fælles tekniske parametre,

I. der henviser til, at flere hundrede megahertz frekvens vil blive frigjort ved overgangen fra analog til digital transmission, hvilket muliggør en omfordeling af frekvenser og skaber nye muligheder for markedsvækst,

J. der henviser til, at de retlige rammer for elektronisk kommunikation er en forudsætning for et åbent og konkurrencedygtigt marked for elektronisk kommunikation; der dog henviser til, at ikke alle medlemsstater har omsat rammebestemmelserne rettidigt og korrekt i den nationale lovgivning,

K. der henviser til, at det er Kommissionens holdning, at den digitale elektroniske kommunikation er af grundlæggende betydning for hele samfundsøkonomien, for Lissabon-processen og for i2010-strategien, og at det derfor er nødvendigt at revidere frekvensforvaltningssystemet,

L. der henviser til, at informations- og kommunikationsteknologien giver europæisk industri gode vækstog udviklingsmuligheder og ligeledes kan bidrage til velfærd,

M. der henviser til, at frekvensadgangen kan lette udviklingen af teknologidrevne markeder,

N. der henviser til, at Kommissionen i dens forskellige meddelelser om frekvens, som blev vedtaget i 2005 og 2006, foreslog en mere fleksibel og effektiv tilgang til frekvensforvaltningen, som omfatter handel med frekvensressourcer,

1. mener, at Den Europæiske Union har behov for at indføre en bæredygtig frekvensordning, som kan fremme konkurrencen, udvikle innovative teknologier, hindre, at frekvensrettigheder hamstres, og at monopoler sammenlægges, og give forbrugerne fordele, og at denne ordning skal tage hensyn til teknologisk konvergens samt markedsaktørernes og befolkningens behov;

2. understreger, at frekvensspørgsmålets betydning er steget de seneste år, og at væksten inden for teknologisektoren blandt andet afhænger af en effektiv frekvensudnyttelse;

3. bemærker, at ordningerne for tildeling af frekvenser til de interesserede parter varierer fra medlemsstat til medlemsstat, og at disse forskelle kan medføre yderligere forsinkelser og omkostninger; mener derfor, at EU bør kræve effektive og fleksible retningslinjer for fælles beslutningsmekanismer, og at der desuden er behov for et europæisk register i forbindelse med gennemførelse, udvidelse og adgang til EFIS-databasen;

4. deler Kommissionens holdning om, at en del af frekvensoverskuddet bør øremærkes til teknisk harmonisering på europæisk plan;

5. opfordrer Kommissionen til at tage hensyn til frekvensoverskuddet ved fastlæggelsen af den fremtidige retning for frekvenspolitikken, og til at overveje, om det er hensigtsmæssigt at lade brugere uden licens få adgang til frekvensoverskuddet;

6. understreger, at det med indførelsen af de nye betingelser for udnyttelsen af frekvensressourcer bør sikres, at der ikke forekommer restriktioner med hensyn til valgetaf den teknologi, som kan anvendes, og den tjeneste, der tilbydes inden for et givet frekvensbånd;

7. glæder sig over udviklingen af nye radiobaserede teknologier, der gør anvendelsen af radiofrekvens mere effektiv og fleksibel, og som muliggør interoperationalitet og sameksistens;

8. afviser en ensidig markedsmodel til frekvensforvaltning og opfordrer indtrængende Kommissionen til at revidere frekvensforvaltningssystemet, således at en sameksistens af forskellige former for licenseringsmodeller — nemlig traditionel administration, benyttelse uden talmæssige begrænsninger og nye markedsbaserede tiltag - bliver gjort mulig; understreger at målet skal være at fremme den økonomiske og tekniske effektivitet samt fordelene ved denne værdifulde ressource for samfundet;

9. understreger, at teknologi- og tjenesteneutralitet bør være grundlæggende principper for frekvensforvaltningen for at fremme konkurrencen og innovationen inden for rammerne af Lissabon-strategien; gør opmærksom på, at frekvensressourcerne bør forvaltes på en måde, som er fleksibel og gennemsigtig, og som kan fremme kulturel og sproglig mangfoldighed, ytringsfrihed og mediepluralisme, og som tager hensyn til medlemsstaternes tekniske, sociale, kulturelle og politiske behov;

10. understreger betydningen af teknisk neutralitet for at fremme innovation og interoperabilitet og opfordrer til en mere fleksibel og gennemsigtig politik med henblik på at varetage offentlighedens interesser;

11. mener, at udnyttelsen af frekvensressourcerne, således som den hidtil har fundet sted, bør tilpasses, så den kan leve op til kravene i et informationssamfund, som hurtigt forandrer sig på grund af den teknologiske udvikling, og give garantier for levering af tjenester af høj kvalitet samt tilhørende forbrugerbeskyttelse; mener, at forvaltningen af frekvensressourcer ikke udelukkende bør baseres på en markedsorienteret tilgang, men at den også bør tage hensyn til sociale, kulturelle og politiske forhold;

12. glæder sig over Kommissionens forslag om at anvende differentierede modeller for forvaltning af frekvensressourcer, deriblandt en licensfri model, som giver yderligere fleksibilitet ved at tillade fri adgang med visse tekniske begrænsninger; mener, at det er vigtigt at finde den rette balance mellem de forskellige former for licensmodeller for at nå EU's politiske mål;

13. er enig i, at en frekvenspolitik er en nøgleressource for mange aktiviteter, og at den er vigtig for, at det indre marked kan fungere effektivt; understreger, at anvendelsen af markedsmekanismerne bør sikre forbrugernes interesser og tilskynde til anvendelse af innovative produkter og tjenester; er også enig i, at sociale, kulturelle og politiske hensyn også må tages i betragtning i henhold til artikel 151, stk. 4, i EF-traktaten; mener endvidere, at den audiovisuelle politik og indsatsen for at fremme den sproglige og kulturelle mangfoldighed samt mediepluralisme kan begrunde undtagelser fra princippet om tjenesternes neutralitet;

14. mener, at den administrative metode for tildeling af frekvensrettigheder bør kunne suppleres ved at medlemsstaterne frigør flere frekvenser til leverandører uden licens, hvilket også vil muliggøre deling af frekvenser, og tillader handel med frekvenser, på betingelse af, at denne anvendelse ikke skader kontinuiteten og kvaliteten af de tjenester, som har tilknytning til befolkningens sikkerhed og information; mener, at handelen med frekvenser og standardbetingelser bør præciseres;

15. understreger kommunikationens betydning for landdistrikter og mindre udviklede regioner, for hvilke spredningen af bredbånd, mobilkommunikationstjenester med lavere frekvens og nye trådløse teknologier kunne være effektive løsninger med henblik på at opnå en universel dækning i de 27 EU-medlemsstater for at sikre en bæredygtig udvikling af de forskellige områder; mener, at en fuldstændig områdedækning ikke bør ske ved at overvælte byrderne på de pågældende regioner;

16. understreger, at der er en risiko for, at der opstår mangel på frekvenser, og at der er problemer med interferens på grund af parallel samsending mellem medlemsstater og tilgrænsende tredjelande; understreger også, at alle EU-lande og regioner bør få gavn af det digitale overskud;

17. bemærker i betragtning af ressourcens knaphed, at en tilstrækkelig del af frekvensressourcerne bør afsættes til at imødekomme forbrugernes behov og til tjenester af offentlig og almen interesse, herunder tvog radiospredning; pointerer endvidere behovet for at indføre en bestemmelse om omfordeling af frekvenser, hvis de forpligtelser, der gælder ved tildelingen af disse, ikke er blevet overholdt;

18. opfordrer medlemsstaterne til at støtte, at den offentlige interesse og frekvenser af strategisk betydning bør være et grundlæggende princip i udviklingen af frekvensforvaltningspolitikker;

19. anerkender, at spektrumseffektivitet er medlemsstaternes, de nationale lovgiveres og industriens fælles opgave; fastholder, at det er nødvendigt at sikre stabilitet og kontinuitet for medietjenester fra tv-spredningsvirksomheder, men understreger betydningen af lige vilkår for nye aktører og teknologier; mener, at der skal sikres plads til innovation i forbrugernes, virksomhedernes og den generelle beskæftigelses interesse; opfordrer Kommissionen til at afklare de særlige risici, der er forbundet med indgriben og betingelserne for anvendelsen af nye bestemmelser i de nye medlemsstater, og at foreslå tilpassede løsninger;

20. opfordrer Kommissionen til i forbindelse med en revision af regelsættet for elektroniske kommunikationsnet og -tjenester at sikre, at der tages tilstrækkelig hensyn til radioens betydning for den frie, individuelle og offentlige meningsdannelse samt til pluralisme i forbindelse med fordelingen af overførselskapaciteter på EU-plan;

21. bemærker, at tjenesterne af offentlig og almen interesse bør tilpasses til den tekniske udvikling for at opretholde den høje kvalitet;

22. bemærker, at adgangen til harmoniserede frekvenser er afgørende for at udvikle nye tjenester og nye former for trådløs teknologi, idet erhvervslivet ønsker betingelser for en fælles udnyttelse, som muliggør en effektiv udnyttelse af frekvenserne, samt fleksibilitet for at undgå, at udviklingen af ikt-sektoren i væsentlig grad bremses i EU, hvis der ikke tildeles frekvenser med henblik på at opfylde de nye behov;

23. glæder sig over Kommissionens forslag om at introducere en markedsorienteret tilgang til frekvensressourcer, og erkender, at den traditionelle model fortsat er relevant, især hvor der er betydelige offentlige interesser på spil;

24. mener, at indførelsen af en markedsbaseret frekvensordning vil være mest effektiv, hvis den baseres på en høj grad af enighed med opbakning fra myndigheder, operatører og andre markedsaktører; henviser i denne forbindelse til arbejdet i De Europæiske Tilsynsmyndigheders Gruppe og i Frekvensudvalget;

25. opfordrer til, at forslagene fra Kommissionen om frekvensforvaltning og frekvenshandel bliver overvejet grundigt, og at en fælles aftale bliver opnået på politisk plan;

26. bemærker, at frigørelsen af frekvenser giver en række problemer for nuværende brugere, og anmoder derfor om præcise retsregler, der skaber konkurrencebaserede løsninger, og som blandt andet definerer betingelserne for at indgå eller udgå, opretholdelse af frekvensrettigheder, ansvar med hensyn til interferens og tvistbilæggelsesordninger;

27. foreslår, at der for at opnå teknologisk harmonisering indføres fælles tekniske minimumsbetingelser og bestemmelser med henblik på at sikre teknisk sameksistens og undgå interferens, særligt med henblik på at sikre, at anvendelsen af allerede tildelte frekvensbånd ikke bliver negativt berørt, og at grænseoverskridende problemer løses;

28. opfordrer til en velafvejet og effektiv tilgang til frekvensforvaltning for at maksimere de samfundsmæssige, kulturelle og økonomiske fordele, som opstår gennem den, tilskynde til udviklingen af innovative tjenester, skabelsen af job og vækst i overensstemmelse med Lissabon-strategien og gøre den europæiske industri førende inden for elektronisk kommunikation;

29. er overbevist om, at der i fremtiden vil være endnu mere forfinede udbudspakker end det allerede i dag eksisterende tredobbelte udbud af taletelefontjeneste, internetadgang og fjernsyn ("triple-play"), og at grænserne mellem produkter og tjenester inden for elektronisk kommunikation på denne måde vil blive endnu mere udvisket i fremtiden;

30. mener, at der ud over benyttelse af markedsbaserede tiltag også skal fokuseres på at sikre fri adgang til frekvensmarkedet for alle; bemærker, at der med henblik på at garantere en sådan adgang bør gives mulighed for tilvejebringelse af informationer, viden og teknologisk infrastruktur gennem uddannelse eller alternative kurser;

31. bemærker, at medlemsstaternes ordninger for allokering og udnyttelse af frekvenser er meget forskellige, og at disse forskelle udgør alvorlige hindringer for at opnå et velfungerende indre marked;

32. opfordrer medlemsstaterne til at støtte foranstaltninger med henblik på et tættere samarbejde mellem de myndigheder, der forvalter frekvenserne, at overveje områder, hvor fælles frekvensallokering vil kunne fremme nye teknologier og tjenester, og at styrke deres udveksling af information; opfordrer til at fjerne præskriptive reguleringshindringer;

33. understreger, at det er nødvendigt at afsætte tilstrækkelig tid til overgangen, og opfordrer derfor til en gradvis overgang på dette område; mener, at virkningerne for mindre netværk, især lokale trådløse netværk, som ikke kræver nogen licens, bør tages i betragtning, og at almindelig adgang til bredbånd, især i landdistrikterne, bør fremmes;

34. understreger, at den frigjorte frekvens ved overgangen til digital spredning (det digitale overskud) udgør en potentiel værdi, som vil kunne gøre mobile/trådløse bredbånd tilgængelige til overkommelige priser, også i landdistrikterne;

35. opfordrer til, at der fastsættes klare definitioner af rettigheder og pligter for at fremme retssikkerheden; understreger vigtigheden af at skelne mellem udbydere af infrastruktur og udbydere af elektroniske kommunikationstjenester og, at det er vigtigt at undgå skabelse af monopoler;

36. pålægger sin formand at sende denne beslutning til Rådet og Kommissionen.

[1] EFT L 108 af 24.4.2002, s. 1.

[2] EFT L 108 af 24.4.2002, s. 33.

[3] EFT L 108 af 24.4.2002, s. 51.

[4] EFT L 108 af 24.4.2002, s. 21.

[5] EFT L 108 af 24.4.2002, s. 7.

[6] EUT C 291 E af 30.11.2006, s. 133.

[7] EUT L 344 af 27.12.2005, s. 38.

[8] EUT L 93 af 12.4.2005, s. 42.

[9] EUT L 78 af 25.3.2003, s. 12.

[10] EUT C 280 E af 18.11.2006, s. 115.

--------------------------------------------------